Predkladacia správa

Vláda Slovenskej republiky reagujúc na teroristické útoky v Spojených štátoch prijala súbor opatrení vyplývajúcich z Akčného plánu boja proti terorizmu Európskej únie, Rezolúcie Bezpečnostnej rady OSN č. 1373 (2001) a ďalších relevantných dokumentov v podmienkach Slovenskej republiky. Súčasťou týchto opatrení je aj vytvorenie informačného centra pre sledovanie vývoja, výroby, produkcie a skladovania biologických a toxínových zbraní, vrátane jeho personálneho a materiálneho vybavenia. 
Rozhodnutím ministra zdravotníctva SR zo dňa 15.10.2001 bolo na Štátnom zdravotnom ústave v Banskej Bystrici zriadené Informačné centrum pre bakteriologické (biologické) a toxínové zbrane (ďalej len centrum). Náplňou  činnosti tohto centra je:
-	pripravovať informácie a podklady pre orgány Ministerstva zdravotníctva Slovenskej republiky, týkajúce sa problematiky bakteriologických, (biologických) a toxínových zbraní v nadväznosti na situáciu v Slovenskej republike a zahraničí;
-	zabezpečovať laboratórnu diagnostiku vrátane rýchlych diagnostických postupov tých infekčných ochorení, ktoré prichádzajú do úvahy ako bakteriologické (biologické) a toxínové zbrane;
-	spolupracovať s orgánmi štátnej správy SR, samosprávy SR, príslušnými zainteresovanými inštitúciami v SR a v zahraničí pri riešení danej problematiky;
-	spolupracovať s médiami.
Tým boli vytvorené základné predpoklady pre zabezpečenie likvidácie následkov použitia biologických prostriedkov a centrum začalo ihneď svoju činnosť. V období tzv. “antraxovej krízy“ bolo v roku 2001 vyšetrených 444 vzoriek a  v roku 2002 do 10. mája   215 vzoriek listových zásielok s podozrením na  prítomnosť  Bacillus anthracis s negatívnym výsledkom.
Spolupráca  so zložkami Policajného zboru, Úradom civilnej ochrany Ministerstva vnútra SR, kontrolno-chemickými  laboratóriami, Slovenskou informačnou službou, Úradom pre ochranu ústavných činiteľov, hasičskými zbormi prebiehala bez komplikácií. 
Udalosti, ktoré sa odohrali od 11.9.2001 v USA i ďalších krajinách, ukázali, že obyvateľstvo môže byť vystavené rôznym druhom rizík – mechanickému, biologickému, chemickému, radiačnému, resp. ich kombinácii.
V budúcnosti by sa Informačné centrum pre bakteriologické (biologické) a toxínové zbrane malo zamerať aj na problematiku prípadného použitia ďalších pôvodcov nákaz vo forme biologických zbraní, nakoľko pokračujúci rozvoj v oblasti molekulárnej biológie a biotechnológie poskytuje stále účinnejšie spôsoby generovania živých organizmov a toxínov.
Biologické zbrane sú technicky ďaleko ťažšie zistiteľné než jadrové alebo chemické zbrane. Biologické zbrane môžu  byť veľmi rýchlo vyrobené a rovnako rýchlo aj zničené. Na rozdiel od jadrových a chemických zbraní nemajú svoje špecifické znaky, ktoré by dávali jednoznačné signály o ich prítomnosti, resp. neprítomnosti, keďže všetky prírodne vznikajúce biologické prvky a toxíny môžu byť využité pre  obranné, ale i útočné ciele. Z tohto dôvodu je opodstatnené dôsledne monitorovať výskyt  infekčných ochorení, vznik epidémií, najmä tzv. neobvyklých. Taktiež je  potrebné znásobiť úsilie tak, aby sa zabránilo nielen šíreniu a použitiu bakteriologických, prípadne iných zbraní hromadného ničenia, ale aj ich následkov. Je  nevyhnutné zaoberať sa pripravenosťou a ochrannými opatreniami v pôsobnosti rezortu Ministerstva zdravotníctva SR. 

Tabuľka č. 1 vyznačuje významnosť biologických zbraní v porovnaní s jadrovými a chemickými, pričom o jadrových a chemických nemožno povedať, že sú menej dôležité. 

Tab. I.
Druh ohrozenia | Technológia | Cena | Signifikantnosť | Účinnosť
| | | | Taktická | Strategická
Jadrové | Veľmi vysoká | Veľmi vysoká | Veľmi vysoká | Veľmi vysoká | Veľmi vysoká
Biologické | Vysoká | Nízka | Nízka | Nízka | Veľmi vysoká
Chemické | Vysoká | Vysoká | Vysoká | Veľmi vysoká | Nízka

Predkladaný materiál nemá dopad na štátny rozpočet. V súlade s Čl. 9 ods. (2) Smernice na prípravu a predkladanie materiálov na rokovanie vlády SR sa doložka finančných, ekonomických, environmentálnych vplyvov a vplyvov na zamestnanosť nevyhotovuje. 
Dňa 9.5.2002 sa na úrovni hlavného hygienika SR konalo rozporové konanie, na ktorom bola prerokovaná zásadná pripomienka k materiálu zo strany Ministerstva kultúry SR. Rozpor k materiálu nebol odstránený, Ministerstvo kultúry SR aj naďalej trvá na svojom stanovisku  k predkladanému materiálu.
Dňa 29.5.2002 boli zásadné pripomienky rezortov kultúry a financií prerokované na úrovni ministrov.